b'\n_START_ARTICLE_\nAlkalijska kovina\n_START_SECTION_\nLastnosti\n_START_PARAGRAPH_\nVse alkalijske kovine so zelo reaktivne in jih zato v naravi ne najdemo v elementarni obliki. Zaradi velike reaktivnosti se morajo hraniti potopljene v mineralnem olju ali petroleju ali v ampulah._NEWLINE_Alkalijske kovine so ve\xc4\x8dinoma srebrne barve in zlahka izgubijo svoj sijaj. Izjema je cezij, ki ima zlat ton. Vse kovine so mehke in imajo nizke gostote, tali\xc5\xa1\xc4\x8da in vreli\xc5\xa1\xc4\x8da. Burno se spajajo s halogeni in tvorijo ionske soli. Z vodo tvorijo zelo bazi\xc4\x8dne hidrokside. Reaktivnost po skupini nara\xc5\xa1\xc4\x8da. Atomi alkalijskih kovin imajo na najbolj zunanji orbitali po en elektron, ki ga zlahka oddajo kak\xc5\xa1nemu zelo elektronegativnemu elementu in postanejo kationi z oksidacijskim stanjem +1._NEWLINE_Kalij in rubidij sta rahlo naravno radioaktivna, ker vsebujeta radiaktivna izotopa z velikima razpolovnima \xc4\x8dasoma. Kalij vsebuje 0,012\xc2\xa0% izotopa \xe2\x81\xb4\xe2\x81\xb0K z razpolovnim \xc4\x8dasom 1,248(3)\xc3\x9710\xe2\x81\xb9 let, rubidij pa 27,835\xc2\xa0% izotopa \xe2\x81\xb8\xe2\x81\xb7Rb z razpolovnim \xc4\x8dasom 4,88\xc3\x9710\xc2\xb9\xe2\x81\xb0 let._NEWLINE_Francij je zelo radioaktiven in obstaja samo v mikroskopskih koli\xc4\x8dinah._NEWLINE_V 1. skupino periodnega sistema spada zaradi svoje elektronske konfiguracije tudi vodik, ki pa ima samo v izjemnih primerih lastnosti, primerljive z alkalijskimi kovinami. Vodik je pri standardnih pogojih dvoatomni plin._NEWLINE_Odstranitev edinega elektrona z vodikove zunanje orbitale zahteva znatno ve\xc4\x8d energije kot odstranitev zunanjega elektrona alkalijskih kovin. Podobno kot halogeni tudi vodik potrebuje za zapolnitev zunanje orbitale samo en elektron, zato se v nekaterih pogojih obna\xc5\xa1a kot halogen in tvori negativni hidridni ion. Binarne spojine vodika z alkalijskimi kovinami in nekaterimi prehodnimi kovinami se lahko pripravijo v laboratoriju. Tak\xc5\xa1ne spojine so samo laboratorijske posebnosti brez kak\xc5\xa1ne uporabne vrednosti. Pri nizki temperaturi in izjemo visokem tlaku, kakr\xc5\xa1en je na planetih Jupitru in Saturnu, vodik preide v kovinsko stanje in se obna\xc5\xa1a kot alkalijska kovina._NEWLINE_Alkalijske kovine imajo najni\xc5\xbeje ionizacijske potenciale v svojih periodah periodnega sistema, ker dobijo z odstranitvijo edinega elektrona z najbolj zunanje orbitale stabilne konfiguracije \xc5\xbelahtnih plinov. Vse alkalijske kovine so torej zelo elektropozitivne. Drugi ionizacijski potencial vseh alkalijskih kovin je zelo visok, ker je odstranitev elektrona iz atoma, ki ima konfiguracijo \xc5\xbelahtnega plina, zelo te\xc5\xbeavna.\n_START_SECTION_\nSpojine\n_START_PARAGRAPH_\nAlkalijske kovine so nagnjene k tvorbi ionsko vezanih soli z najbolj elektronegativnimi elementi na skrajni desno strani periodnega sistema elementov. Tak\xc5\xa1ni soli sta na primer cezijev fluorid in natrijev klorid. Poleg tega tvorijo zelo \xc5\xa1iroko paleto amalgamov.'